Poul Nødgaard (DF), 2000-02-10:
Først naturligvis tak til de forskellige ordførere for den debat, vi har haft her i dag.
Jeg har lige nogle enkelte spørgsmål til kirkeministeren.
Nu er kirkeministeren i den situation, at hun ikke hørte efter, da jeg holdt min tale, så jeg er nødt til at gentage nogle af de spørgsmål, jeg har stillet.
Ministeren sprang også nu her i sit sidste indlæg meget let og elegant hen over det, der hedder forenklingsudvalget.
Det er noget med at lette menighedsrådenes arbejde.
Jamen jeg ved ikke, om menighedsrådenes arbejde skal lettes.
Jeg så hellere, at man fik ført mere kompetence ud til menighedsrådene.
Om det så også skulle give lidt mere arbejde, tror jeg, menighedsrådene i Danmark er indstillet på det.
Jeg tror, det ville give ekstra glæde ved arbejdet, at man ved, at når man går fra et møde i et menighedsråd, så bliver det sådan, som man har besluttet det dér, og så skal man ikke have en sag til at køre igennem først provsti, senere biskop og så ind til Kirkeministeriet.
Så vil jeg godt lige spørge ministeren om den rapport, der er kommet vedrørende forflyttelse af præster.
Den synes jeg er rimelig spændende at læse.
Vi har haft mange, i hvert fald indimellem mange, præsteproblemer i dette land.
Jeg kan se på den rapport, at den nu er et års tid gammel, og jeg vil godt spørge, om den har været ført ud i praksis.
Har man altså gode eksempler på, at man forflytter præster for at få nogle ting til at fungere?
Jeg vil også godt spørge ministeren: Hvad mener ministeren overordnet om, at biskopper pålægger de enkelte menighedsråd, at de skal lave optællinger af kirkegængere til alle mulige handlinger?
Hvad er ministerens personlige syn på det?
Det er muligt, ministeren ikke kan blande sig i det, men jeg synes nok, at det må være menighedsrådenes frie ret at afgøre, om de vil lave sådan nogle optællinger.
Jeg er helt enig i det, også andre ordførere var inde på vedrørende spørgsmålet, om der skal nedlægges kirker.
Det er vi meget skeptiske over for, men ministeren må da have et personligt syn på, hvad hun mener om de tanker, der jo til stadighed debatteres i pressen, nemlig at man skal af med et antal af vores folkekirker, og specielt er jeg da interesseret i at høre, hvad ministeren mener, at tomme kirkebygninger skal bruges til, hvis der bliver nedlagt kirker.
Og sådan kunne jeg blive ved i en uendelighed.
Jeg har et spørgsmål mere: Jeg rejste i mit ordførerindlæg spørgsmålet om, hvorvidt man for at ansvarliggøre de enkelte menighedsråd for deres udgifter
måske skulle overveje, at hvert enkelt sogn fik sin egen kirkeskatteprocent.
Den er i øjeblikket fælles for hele kommunen, men ved at hvert sogn fik sin egen kirkeskatteprocent, ville man fastholde det enkelte menighedsråd på de dispositioner, som det foretager, over for de kirkeskatteydere, der bor i sognet.
Jeg vil gerne tilføje, at den moderne edb-teknik helt givet kan løse det problem.
Det er altså ikke sådan noget, der vil betyde et stort bureaukratisk arbejde.
Jeg kunne så forestille mig i min kommune, hvor der er en 12-14 sogne, at man fik hver sin kirkeskatteprocent, alt efter hvilke dispositioner man laver.
Det var så nogle af de ting, jeg har ført frem, og som jeg vil håbe at ministeren kan give om ikke et fyldestgørende svar på så i hvert fald nogle vurderinger af.